ET Euroopa Liidu Teataja C 49/12

NÕUKOGU ARVAMUS,

12. veebruar 2008,

Saksamaa ajakohastatud stabiilsusprogrammi 2007–2011 kohta

(2008/C 49/04)

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse nõukogu 7. juuli 1997. aasta määrust (EÜ) nr 1466/97 eelarveseisundi järelevalve ning majanduspoliitika järelevalve ja kooskõlastamise tõhustamise kohta, (1) eriti selle artikli 5 lõiget 3,

võttes arvesse komisjoni soovitust,

olles konsulteerinud majandus- ja rahanduskomiteega,

ON ESITANUD KÄESOLEVA ARVAMUSE:

(1) 12. veebruaril 2008 vaatas nõukogu läbi Saksamaa ajakohastatud stabiilsusprogrammi aastateks 2007–2011.

(2) Saksamaa majanduskasv oli 2006. ja 2007. aastal tunduvalt suurem kui kümnendi esimesel poolel. Kitsendav palgapoliitika ja struktuurireformid aitasid konkurentsivõimet uuesti tõsta ja ergutada tööhõivet. Tööturu olukorra märkimisväärne paranemine toetab sisenõudluse prognoositavat püsivat kasvu, mis aitab tasakaalustada netovälisnõudluse eeldatavat vähenemist. Eelarve konsolideerimine on toimunud märkimisväärselt kiiresti. Valitsemissektori 2005. aasta eelarveseisund muutus puudujäägist, ligikaudu 3,5 % SKPst, väikseks ülejäägiks 2007. aastal. Samuti vähendati ajavahemikus 2005–2007 struktuurset puudujääki 2,5 protsendipunkti SKPst. Eelarve konsolideerimisel oli keskse tähtsusega valitsemissektori kulude vähendamine 2005. aasta ligikaudu 47 %-lt SKPst alla 44 % 2007. aastal. See oli võimalik tänu alates 2005. aastast vastu võetud eelarve konsolideerimise meetmetele ja ka selle tõttu, et oodatust suuremat maksutulu ei kulutatud, vaid kasutati eelarve puudujäägi vähendamiseks.

(3) Programmi aluseks olevas makromajanduslikus stsenaariumis prognoositakse SKP reaalkasvu vähenemist 2007. aasta 2,4 %-lt 2 %-ni 2008. aastal ja ülejäänud programmiperioodil keskmiselt 1,5 %. Olemasoleva teabe põhjal hinnates (2) tundub selline kasvustsenaarium olevat usutav kuni 2008. aastani ja pärast seda tuleks sellesse ettevaatlikult suhtuda. Aastatel 2009–2011 jääb SKP kasv kasvupotentsiaalist väiksemaks, kuid prognoositakse tööhõive järkjärgulist suurenemist. Prognoositakse palkade jätkuvat mõõdukat tõusu, mis ei põhjusta seega inflatsioonisurvet. Samas ei jätku enam viimasel kümnendil täheldatav suundumus, et hinnad muutuvad konkurentsivõimelisemaks.

(4) Programmi ajakohastatud versioonis prognoositakse 2007. aastaks tasakaalus eelarvet, mis on suures osas kooskõlas komisjoni talituste 2007. aasta sügise prognoosiga, mille kohaselt oli hinnanguline ülejääk 0,1 % SKPst, samal ajal kui stabiilsusprogrammi eelmises ajakohastatud versioonis oli seatud eesmärgiks puudujääk 1,5 % SKPst. Eesmärgist tunduvalt parem eelarveseisund on seletatav 2006. aasta prognoositust väiksema eelarve puudujäägi, suurema tsüklilise mõju ja rangema eelarvepoliitilise hoiakuga. Eelarve täitmine oli 2007. aastal kooskõlas nõukogu poliitiliste nõuannetega, mis on esitatud stabiilsusprogrammi eelmist ajakohastatud versiooni käsitlevas nõukogu 27. veebruari 2007. aasta arvamuses (3). Nõukogu märgib, et kuna kogu ootamatu maksutulu kasutati eelarve puudujäägi vähendamiseks, oli eelarve täitmine samuti kooskõlas eurogrupi 2007. aasta aprillis toimunud kohtumisel vastu võetud suunistega eelarvepoliitika kohta.

(5) Eelarvestrateegia keskpika perioodi peamine eesmärk on tagada riigi rahanduse pikaajaline jätkusuutlikkus. Selle saavutamiseks soovitatakse programmis jätkata eelarve konsolideerimist ja parandada samal ajal majanduse ja tööhõive kasvu tingimusi. Keskpika perioodi eesmärk, milleks on tasakaalus struktuurne eelarve (st tsükliliselt kohandatud eelarvetasakaal, v.a ühekordsed ja muud ajutised meetmed), saavutati suures osas 2007. aastal. Programmis prognoositakse, et struktuurne tasakaal halveneb mõnevõrra 2008. aastal ja seejärel paraneb: keskpika perioodi eesmärk saavutatakse taas 2010. aastal ja struktuurne ülejääk tekib 2011. aastal (arvutatakse ühiselt kokkulepitud metoodika alusel). Programmi eelmise versiooniga ei olnud ette nähtud keskpika perioodi eesmärgi saavutamine programmiperioodi jooksul. Lisaks eeldatakse, et majandustingimused toetavad valitsemissektori eelarve väikese ülejäägi teket. Eelarve esmase tasakaalu paranemine toimub samal viisil, kusjuures 2011. aastaks moodustab ülejääk 3,5 % SKPst. Eelarve kavandatav konsolideerimine põhineb täielikult kulude vähendamisel. See rohkem kui kataks tulude vähenemise, mis on tingitud peamiselt äriühingu tulumaksureformist ja töötuskindlustusmakse määra vähendamisest 2008. aastal. 2011. aastaks väheneks kulude suhe 2,5 protsendipunkti võrra, st 41,5 %-ni SKPst, mis kavatsetakse saavutada peamiselt sotsiaalkulude piiramise teel. Prognoositakse valitsemissektori koguvõla vähenemist 65 %-ni SKPst 2007. aastal, mis jääb alla asutamislepingus sätestatud kontrollväärtuse 60 % SKPst, ja see väheneb hinnanguliselt veel 7,5 protsendipunkti programmiperioodi jooksul.

(6) Programmis esitatud eelarveprognoosidega seotud riskid tunduvad tasakaalustatud. Makromajanduslik väljavaade tundub usutav 2008. aastal ja pärast seda tuleks sellesse ettevaatusega suhtuda. Samuti oli viimase kahe aasta tegelik eelarveseisund eesmärgiks seatust parem. Tundub, et programmis eeldatakse tööturureformidest tingitud struktuurse eelarve jätkuvat paranemist programmiperioodi jooksul. Kuna täiendavaid reforme ei kavandata, nõuab kavandatud eelarve-eesmärgi saavutamine jätkuvaid jõupingutusi kulude kindla kontrolli all hoidmiseks. Samuti tunduvad võla suhte prognoositava arenguga seotud riskid olevat tasakaalustatud.

(7) Arvestades seda riskihindamist, tunduvad programmi eelarvealased põhimõtted olevat piisavad, et saavutada taas keskpika perioodi eesmärk 2010. aastaks, nagu programmiga on ette nähtud. Kogu programmiperioodi jooksul säilitatakse piisav kindlusvaru, et tavaliste makromajanduslike kõikumiste korral ei ületataks puudujäägiläve 3 % SKPst. Kavandatud eelarvepoliitika lõdvendamine (umbes 0,5 % SKPst) tähendab samuti kõrvalekadumist keskpika perioodi eesmärgist 2008. aastal. Seetõttu ei pruugi programmis osutatud eelarvepoliitika olla täielikult kooskõlas stabiilsuse ja kasvu paktiga. Nõukogu märgib, et 2008. aasta eelarvekavad on jätkuvalt kooskõlas eurogrupi 2007. aasta aprillis toimunud kohtumisel vastu võetud suunistega eelarvepoliitika kohta. Võttes arvesse eespool osutatud riske seoses hinnangulise võlaga, tundub võla suhe programmiperioodi jooksul lähenevat piisavalt kiiresti kontrollväärtusele.

(8) Näib, et Saksamaal on riigi rahanduse jätkusuutlikkusega seotud riskitase keskmine. Elanikkonna vananemise pikaajaline mõju eelarvele on ELi keskmise lähedal ja tänu juba algatatud pensionireformidele on pensionikulude kasv mõnevõrra väiksem kui paljudes teistes riikides. Hiljutise pensionireformiga (2007) tõstetakse järk-järgult ametlikku pensioniiga alates 2012. aastast 67 eluaastani, mis peaks veelgi vähendama elanikkonna vananemisega seotud prognoositavat kulude kasvu. Elanikkonna vananemise hinnangulist pikaajalist mõju eelarvele aitavad vähendada programmis prognoositud 2007. aasta eelarveseisund, mis on parem kui eelmise programmi lähtepositsioon. Samas ei ole see piisav, et tulevikus katta kulusurve täielikult. Suure esmase eelarveülejäägi säilitamine keskpika perioodi jooksul ja võla suhte vähendamine alla asutamislepingus sätestatud kontrollvääruse aitaks vähendada riske riigi rahanduse jätkusuutlikkusele.

(9) Kuigi stabiilsusprogrammis ei ole täpsustatud riikliku reformiprogrammi 2007. aasta sügise rakendusaruande otsest mõju eelarvele, tunduvad mõlemas dokumendis esitatud eelarvestrateegiad olevat kooskõlas. Stabiilsusprogrammis on osutatud riikliku reformiprogrammi rakendusaruandes esitatud peamistele eelarvet otseselt mõjutavatele sellistele meetmetele nagu äriühingu tulumaksureform, ametliku pensioniea tõstmine, sotsiaalmaksu määra vähendamine, lasteasutuste asutamine ja föderaalsüsteemi reformi teise etapina valitsuse tasandite vaheliste fiskaalsuhete läbivaatamine eesmärgiga tugevdada eelarve distsipliini.

(10) Programmis esitatud eelarvestrateegia on üldiselt kooskõlas koondsuunistes sisalduvate majanduspoliitika riigipõhiste suuniste ning Lissaboni strateegia raames euroala liikmesriikide jaoks välja antud suunistega eelarvepoliitika valdkonnas.

(11) Seoses stabiilsus- ja lähenemisprogrammide tegevusjuhendis sätestatud andmenõuetega esineb programmis kohustuslike andmete ja vabatahtlike andmete osas puudujääke (4).

Üldine järeldus on, et Saksamaa on jätkuvast suurest majanduskasvust saanud kasu ja kasutanud ootamatut tulu puudujäägi vähendamiseks ning seega üldiselt saavutanud keskpika perioodi eesmärgi 2007. aastal, st programmi eelmises versioonis kavandatust tunduvalt varem ja sellist tulemust tuleb tunnustada. Samas võib valitsemissektori eelarve 2008. aastal jälle olla struktuurse puudujäägiga. Eelarvestrateegiaga on ette nähtud seejärel keskpika perioodi eesmärgi järkjärguline saavutamine kulude pideva piiramise abil. Eelarveprognoosidega seotud riskid on tasakaalustatud; kuigi riskide aluseks olev makromajanduslik stsenaarium on pärast 2008. aastat usaldusväärne, nõuab kavandatava eelarve-eesmärgi saavutamine jätkuvaid jõupingutusi eelarve kindla kontrolli all hoidmiseks. Saksamaal on riigi rahanduse jätkusuutlikkusega seotud risk keskmine.

Eespool esitatud hinnangut silmas pidades kutsutakse Saksamaad üles

i) säilitama 2007. aastal saavutatud positiivsed tulemused, hoides kulud kindla kontrolli all kooskõlas programmi eesmärkidega ja kasutades ootamatut tulu võla vähendamiseks;

ii) parandama riigi rahanduse pikaajalist jätkusuutlikkust, jätkates majanduskasvu ja tööhõive suurendamist edendavate majandusreformide rakendamist ja toetades eelarve konsolideerimisel juba saavutatud tulemusi eelarveasutuste tugevdamise ja eelkõige föderaalsete fiskaalsuhete käimasoleva läbivaatamise abil.

Nõukogu märgib samuti, et sellised meetmed on kooskõlas eurogrupi 2007. aasta aprillis toimunud kohtumisel vastu võetud suunistega eelarvepoliitika kohta.

Peamiste makromajanduslike ja eelarveprognooside võrdlus

2006 2007 2008 2009 2010 2011 Reaalne SKP (muutus,%) SP dets 2007 2,9 2,4 2 1,5 1,5 1,5 KOM nov 2007 2,9 2,5 2,1 2,2 puudub puudub SP nov 2006 2,3 1,4 1,75 1,75 1,75 puudub THHI inflatsioon (%) SP dets 2007 puudub puudub puudub puudub puudub puudub KOM nov 2007 1,8 2,2 2 1,8 puudub puudub SP nov 2006 puudub puudub puudub puudub puudub puudub SKT lõhe (5) (% potentsiaalsest SKPst) SP dets 2007 – 0,2 0,7 1,1 0,8 0,5 – 0,1 KOM nov 2007 (6) – 0,5 0,3 0,6 0,9 puudub puudub SP nov 2006 – 0,3 – 0,3 – 0,2 0 0 puudub Netolaenu andmine/võtmine muu maailma suhtes (% SKPst) SP dets 2007 5,2 6,1 6,1 6,3 6,3 6,3 KOM nov 2007 5,2 5,8 5,8 6,1 puudub puudub SP nov 2006 puudub puudub puudub puudub puudub puudub Valitsemissektori eelarve tasakaal (% SKPst) SP dets 2007 – 1,6 0 – 0,5 0 0,5 0,5 KOM nov 2007 – 1,6 0,1 – 0,1 0,2 puudub puudub SP nov 2006 – 2,1 – 1,5 – 1,5 – 1 – 0,5 puudub Esmane tasakaal (% SKPst) SP dets 2007 1,2 3 2,5 2,5 3 3,5 KOM nov 2007 1,2 2,8 2,6 2,8 puudub puudub SP nov 2006 0,5 1 1 1,5 2 puudub Tsükliliselt kohandatud eelarvetasakaal (5) (% SKPst) SP dets 2007 – 1,5 – 0,3 – 0,8 – 0,4 0 0,7 KOM nov 2007 – 1,3 – 0,1 – 0,4 – 0,2 puudub puudub SP nov 2006 – 2,0 – 1,5 – 1,5 – 1,0 – 0,6 puudub Struktuurne tasakaal (7) (% SKPst) SP dets 2007 – 1,5 – 0,3 – 0,7 – 0,3 0 0,7 KOM nov 2007 – 1,3 0,0 – 0,4 – 0,2 puudub puudub SP nov 2006 – 2 – 1,5 – 1,5 – 1 – 0,6 puudub Valitsemissektori koguvõlg (% SKPst) SP dets 2007 67,5 65 63 61,5 59,5 57,5 KOM nov 2007 67,5 64,7 62,6 60,3 puudub puudub SP nov 2006 68 67 66,5 65,5 64,5 puudub Stabiilsusprogramm (SP); komisjoni talituste 2007. aasta sügise majandusprognoos (KOM); komisjoni talituste arvutused

(1) EÜT L 209, 2.8.1997, lk 1. Määrust on muudetud määrusega (EÜ) nr 1055/2005 (ELT L 174, 7.7.2005, lk 1). Käesolevas tekstis osutatud dokumendid asuvad veebilehel:

http://ec.europa.eu/economy_finance/about/activities/sgp/main_en.htm.

(2) Kõnealuses hinnangus võetakse eelkõige arvesse komisjoni talituste sügisprognoosi ja komisjoni hinnangut riikliku reformikava 2007. aasta sügise rakendusaruandele. Viimaste näitajate põhjal võib aga 2008. aastal oodata mõnevõrra väiksemat kasvu.

(3) ELT C 70, 27.3.2007, lk 5.

(4) Eelkõige ei ole programmis esitatud andmeid THHI inflatsiooni ja kogu sotsiaalmaksu kohta ning kõik makromajandusliku stsenaariumi aluseks olevad eeldused ei ole lahti seletatud.

(5) Programmi raames esitatud teabe alusel komisjoni talituste arvutatud tsükliliselt kohandatud tasakaal ja SKP lõhe.

(6) Põhineb hinnangulisel potentsiaalsel kasvul, mis on aastatel 2006–2009 vastavalt 1,2 %, 1,6 %, 1.8 % ja 1,9 %.

(7) Tsükliliselt kohandatud tasakaal, v.a ühekordsed ja muud ajutised meetmed. Ühekordsed ja muud ajutised meetmed on 0,1 % SKPst 2008. ja 2009. aastal; ning vastavalt viimasele ajakohastatud programmile suurendavad need kõik puudujääki; ja 0,1 % SKPst 2007. ja 2009. aastal; vastavalt komisjoni talituste sügise prognoosile suurendavad need kõik puudujääki.

Allikas:

Stabiilsusprogramm (SP); komisjoni talituste 2007. aasta sügise majandusprognoos (KOM); komisjoni talituste arvutused